أحمد الهيبة بن الشيخ ماء العينين (تولد فالساقية لحمرا ف 1877 - مات ف 1919 فتيزنيت) كان فقيه وشاعر ومتصوف ومقاوم مغريبي ضد ليستيعمار لفرانساوي والصبلويني فلجنوب د لمغريب وموريطانيا. تولد أحمد لهيبة ف 1877 ف لجنوب دلمغريب، وكان بَاه هو الشيخ ماء لعينين، اللي كان من الشيوخ لكبار د لقبايل ديال الصحرا. أحمد كان هو لحادش فخوتو وتعلًم بحالهم، دخل للمسيد وقرا لقواعد د لعربية والشريعة والصوفية. كان تيسافر بزاف مع باه، وكان تيعاونو فالزيارات اللي كان تيدير للملوك لعلويين. فواحد لوقت غادي يقرروا يرحلو من الصحرا ويسكنو فتيزنيت. ف 25 أكتوبر 1910، غادي يموت الشيخ ماء لعينين، وغادي يتافقو لعائلة باش يديرو أحمد الهيبة هو لخليفة ديالو وغادي يولي هو اللي تيقود لجهاد ضد ليستيعمار. ف 1912، ملًي غادي يسيني السلطان عبد الحفيظ معاهدة الاستعمار غادي يثورو عليه لمغاربة. لقبايل ديال سوس و الصحرا غادي يبايعو أحمد لهيبة باش يكون سلطان ديالهم, و غادي يتسمًا السلطان لزرق, حيث كان تيلبس دراعية زرقا. نهار 15 غشت 1912 غادي يدخل الهيبة والجيش ديالو مراكش و يخرجو لفرانسيس منها, وغادي يستقبلوه لمراكشيين بلبارود والزغاريت. موراها غادي يعاود يتجمع لجيش لفرانساوي ويكبر وأيبداو يغلبو الهيبة بشويا بشويا تا أيخرج من مراكش ويمشي يكمًل لمقاومة ديالو فالجبال.